62023TJ0573_RES
Vec T‑573/23
Positive Group PAO
proti
Rade Európskej únie
Rozsudok Všeobecného súdu (ôsma rozšírená komora) z 10. septembra 2025
„Spoločná zahraničná a bezpečnostná politika – Reštriktívne opatrenia prijaté vzhľadom na konanie, ktorým sa narúša alebo ohrozuje územná celistvosť, zvrchovanosť a nezávislosť Ukrajiny – Zmrazenie finančných prostriedkov – Zoznam osôb, subjektov a organizácií, na ktoré sa vzťahuje zmrazenie finančných prostriedkov a hospodárskych zdrojov – Zaradenie názvu žalobkyne do zoznamu a jeho ponechanie na tomto zozname – Pojem ‚subjekty pôsobiace v ruskom odvetví IT s licenciou FSB‘ – Článok 2 ods. 1 písm. i) rozhodnutia 2014/145/SZBP – Článok 3 ods. 1 písm. i) nariadenia (EÚ) č. 269/2014 – Námietka nezákonnosti – Nesprávne posúdenie – Povinnosť odôvodnenia – Právo na obhajobu“
Súdne konanie – Vedľajšie účastníctvo – Vyjadrenie vedľajšieho účastníka konania – Formálne náležitosti – Zhrnutie dôvodov, na ktorých je návrh založený – Prípustnosť
[Rokovací poriadok Všeobecného súdu, článok 145 ods. 2 písm. b)]
(pozri body 32 – 36)
Spoločná zahraničná a bezpečnostná politika – Reštriktívne opatrenia prijaté s ohľadom na situáciu na Ukrajine – Kritériá prijatia reštriktívnych opatrení – Právnické osoby, subjekty alebo orgány pôsobiace v ruskom odvetví IT s licenciou FSB alebo s licenciou na zbrane a vojenské vybavenie – Dodržiavanie zásady právnej istoty, ktorá si vyžaduje jasnosť, presnosť a predvídateľnosť účinkov právnych predpisov
[Článok 21 ods. 2 písm. c) ZEÚ; rozhodnutie Rady 2014/145/SZBP, zmenené rozhodnutiami (SZBP) 2023/1218, 2023/1767, 2024/847 a 2024/2456, článok 2 ods. 1 písm. i); nariadenie Rady č. 269/2014, článok 3 ods. 1 písm. i), nariadenia Rady 2023/1216, 2023/1765, 2024/849 a 2024/2455]
(pozri body 44 – 49, 52, 65, 75, 76)
Spoločná zahraničná a bezpečnostná politika – Reštriktívne opatrenia prijaté s ohľadom na situáciu na Ukrajine – Právnické osoby, subjekty alebo orgány pôsobiace v ruskom odvetví IT s licenciou FSB alebo s licenciou na zbrane a vojenské vybavenie – Neprijatie reštriktívnych opatrení Radou proti iným osobám, subjektom alebo orgánom, ktoré sa nachádzajú v rovnakej situácii – Miera voľnej úvahy Rady vzhľadom na ciele právnej úpravy
[Článok 21 ods. 2 písm. c) ZEÚ; rozhodnutie Rady 2014/145/SZBP, zmenené rozhodnutiami (SZBP) 2023/1218, 2023/1767, 2024/847 a 2024/2456, článok 2 ods. 1 písm. i); nariadenie Rady č. 269/2014, článok 3 ods. 1 písm. i), nariadenia Rady 2023/1216, 2023/1765, 2024/849 a 2024/2455]
(pozri body 50, 51)
Spoločná zahraničná a bezpečnostná politika – Reštriktívne opatrenia prijaté s ohľadom na situáciu na Ukrajine – Kritériá prijatia reštriktívnych opatrení – Právnické osoby, subjekty alebo orgány pôsobiace v ruskom odvetví IT s licenciou FSB alebo s licenciou na zbrane a vojenské vybavenie – Pojem licencia, ktorú udelila FSB
[Rozhodnutie Rady 2014/145/SZBP, zmenené rozhodnutiami (SZBP) 2023/1218, 2023/1767 a 2024/2456, článok 2 ods. 1 písm. i); nariadenie Rady č. 269/2014, článok 3 ods. 1 písm. i), nariadenia Rady 2023/1216, 2023/1765 a 2024/2455]
(pozri body 57 – 64, 74, 126, 127, 140, 141, 231, 255, 256, 266)
Spoločná zahraničná a bezpečnostná politika – Reštriktívne opatrenia prijaté s ohľadom na situáciu na Ukrajine – Kritériá prijatia reštriktívnych opatrení – Právnické osoby, subjekty alebo orgány pôsobiace v ruskom odvetví IT s licenciou FSB alebo s licenciou na zbrane a vojenské vybavenie – Pojem subjekt – Materská spoločnosť a jej dcérske spoločnosti – Zahrnutie – Podmienky – Rozhodujúci vplyv materskej spoločnosti na dcérske spoločnosti
[Článok 21 ods. 2 písm. c) ZEÚ; rozhodnutie Rady 2014/145/SZBP, zmenené rozhodnutiami (SZBP) 2023/1218, 2023/1767 a 2024/2456, článok 2 ods. 1 písm. i); nariadenie Rady č. 269/2014, článok 3 ods. 1 písm. i), nariadenia Rady 2023/1216, 2023/1765 a 2024/2455]
(pozri body 78 – 86, 184, 185, 253, 254, 257)
Spoločná zahraničná a bezpečnostná politika – Reštriktívne opatrenia prijaté s ohľadom na situáciu na Ukrajine – Kritériá prijatia reštriktívnych opatrení – Právnické osoby, subjekty alebo orgány pôsobiace v ruskom odvetví IT s licenciou FSB alebo s licenciou na zbrane a vojenské vybavenie – Vzťahy medzi ruským odvetvím IT a ruskými bezpečnostnými službami – Nevyhnutnosť priameho prepojenia s informačnou vojnou – Neexistencia – Primeranosť reštriktívnych opatrení – Reštriktívne opatrenia sledujúce legitímny cieľ spoločnej zahraničnej a bezpečnostnej politiky – Dodržiavanie zásady proporcionality
[Článok 3 ods. 1, článok 5 a článok 21 ods. 2 písm. c) ZEÚ; rozhodnutie Rady 2014/145/SZBP, zmenené rozhodnutiami (SZBP) 2023/1218, 2023/1767, 2024/847 a 2024/2456, článok 2 ods. 1 písm. i); nariadenie Rady č. 269/2014, článok 3 ods. 1 písm. i), nariadenia Rady 2023/1216, 2023/1765, 2024/849 a 2024/2455]
(pozri body 90 – 106, 110, 115, 118 – 121, 128 – 133, 143)
Európska únia – Súdne preskúmanie zákonnosti aktov inštitúcií – Reštriktívne opatrenia prijaté s ohľadom na situáciu na Ukrajine – Rozsah preskúmania – Preskúmanie obmedzené len na všeobecné pravidlá – Preskúmanie zahŕňajúce posúdenie skutkových okolností a overenie dôkazov pri aktoch, ktoré sa uplatňujú na konkrétne subjekty – Kritériá prijatia reštriktívnych opatrení – Vzťahy medzi ruským odvetvím IT a bezpečnostnými službami – Neexistencia možnosti, aby Rada poskytla presné dôkazy a objektívne informácie o činnostiach, ktoré sú svojou povahou tajné – Voľná úvaha Rady
[Článok 275 druhý odsek ZFEÚ; rozhodnutie Rady 2014/145/SZBP, zmenené rozhodnutiami (SZBP) 2023/1218, 2023/1767, 2024/847 a 2024/2456, článok 2 ods. 1 písm. i); nariadenie Rady č. 269/2014, článok 3 ods. 1 písm. i), nariadenia Rady 2023/1216, 2023/1765, 2024/849 a 2024/2455]
(pozri body 111 – 113, 116, 117)
Spoločná zahraničná a bezpečnostná politika – Reštriktívne opatrenia prijaté s ohľadom na situáciu na Ukrajine – Zákaz vstupu a prechodu, ako aj zmrazenie finančných prostriedkov niektorých osôb a subjektov vzhľadom na situáciu na Ukrajine – Obmedzenie slobody podnikania – Prípustnosť – Podmienky – Obmedzenie upravené zákonom – Rešpektovanie podstaty uplatňovaného práva – Sledovanie cieľa všeobecného záujmu, ktorý ako taký uznáva Únia – Dodržiavanie zásady proporcionality – Splnené podmienky
[Článok 3 ods. 5 a článok 21 ZEÚ; Charta základných práv Európskej únie, článok 16 a článok 52 ods. 1; rozhodnutie Rady 2014/145/SZBP, zmenené rozhodnutiami (SZBP) 2023/1218, 2023/1767, 2024/847 a 2024/2456, článok 2 ods. 1 písm. i); nariadenie Rady č. 269/2014, článok 3 ods. 1 písm. i), nariadenia Rady 2023/1216, 2023/1765, 2024/849 a 2024/2455]
(pozri body 146 – 155)
Akty inštitúcií – Odôvodnenie – Povinnosť – Rozsah – Reštriktívne opatrenia prijaté s ohľadom na situáciu na Ukrajine – Zmrazenie finančných prostriedkov niektorých osôb a subjektov s ohľadom na situáciu na Ukrajine – Povinnosť identifikovať v odôvodnení špecifické a konkrétne skutočnosti, ktoré odôvodňujú uvedené opatrenie – Rozhodnutie prijaté v súvislostiach známych dotknutej osobe, ktoré jej umožňujú pochopiť rozsah opatrenia prijatého voči nej – Prípustnosť stručného odôvodnenia
[Článok 296 druhý odsek ZFEÚ; rozhodnutie Rady 2014/145/SZBP, zmenené rozhodnutiami (SZBP) 2023/1218, 2023/1767 a 2024/847; nariadenia Rady č. 269/2014, 2023/1216, 2023/1765 a 2024/849]
(pozri body 159 – 171)
Európska únia – Súdne preskúmanie zákonnosti aktov inštitúcií – Reštriktívne opatrenia prijaté s ohľadom na situáciu na Ukrajine – Rozsah preskúmania – Dôkaz o dôvodnosti opatrenia – Povinnosť príslušného orgánu Únie preukázať opodstatnenosť dôvodov uplatňovaných proti dotknutým osobám alebo subjektom, ak bola táto opodstatnenosť napadnutá – Zaradenie do zoznamu na základe presných, konkrétnych, a zhodujúcich sa nepriamych dôkazov – Nesprávne posúdenie – Neexistencia
[Charta základných práv Európskej únie, článok 47; rozhodnutie Rady 2014/145/SZBP, zmenené rozhodnutiami (SZBP) 2023/1218, 2023/1767, 2024/847 a 2024/2456, článok 2 ods. 1 písm. i); nariadenie Rady č. 269/2014, článok 3 ods. 1 písm. i), nariadenia Rady 2023/1216, 2023/1765, 2024/849 a 2024/2455]
(pozri body 174 – 176, 191 – 199, 204, 210, 211, 217, 223 – 226, 236 – 243, 248 – 250, 259, 265, 269 – 277)
Európska únia – Súdne preskúmanie zákonnosti aktov inštitúcií – Reštriktívne opatrenia prijaté s ohľadom na situáciu na Ukrajine – Rozsah preskúmania – Zaradenie žalobcu do zoznamu priloženého k napadnutému rozhodnutiu z dôvodu, že ide o právnickú osobu, subjekt alebo orgán pôsobiaci v ruskom odvetví IT s licenciou FSB alebo s licenciou na zbrane a vojenské vybavenie – Verejne dostupné dokumenty – Zásada voľného hodnotenia dôkazov – Skutočnosti oznámené v neprospech a prospech
[Rozhodnutie Rady 2014/145/SZBP, zmenené rozhodnutiami (SZBP) 2023/1218, 2023/1767, 2024/847 a 2024/2456; nariadenia Rady č. 269/2014, 2023/1216, 2023/1765, 2024/849 a 2024/2455]
(pozri body 178, 179, 208, 209)
Právo Európskej únie – Zásady – Právo na obhajobu – Právo byť vypočutý – Reštriktívne opatrenia prijaté s ohľadom na situáciu na Ukrajine – Zmrazenie finančných prostriedkov vzťahujúce sa na právnické osoby, subjekty alebo orgány pôsobiace v ruskom odvetví IT s licenciou FSB alebo s licenciou na zbrane a vojenské vybavenie – Kritériá prijatia reštriktívnych opatrení – Opatrenia so všeobecnou pôsobnosťou – Povinnosť vopred oznámiť žalobcovi dôkazy odôvodňujúce prijatie nového kritéria Radou – Neexistencia
[Článok 29 ZEÚ; článok 215 ZFEÚ; Charta základných práv Európskej únie, článok 41 ods. 2 písm. a); rozhodnutie Rady 2014/145/SZBP, zmenené rozhodnutiami (SZBP) 2023/1218, 2023/1767, 2024/847 a 2024/2456, článok 2 ods. 1 písm. i); nariadenie Rady č. 269/2014, článok 3 ods. 1 písm. i), nariadenia Rady 2023/1216, 2023/1765, 2024/849 a 2024/2455]
(pozri body 289, 290)
Spoločná zahraničná a bezpečnostná politika – Reštriktívne opatrenia prijaté s ohľadom na situáciu na Ukrajine – Právnické osoby, subjekty alebo orgány pôsobiace v ruskom odvetví IT s licenciou FSB alebo s licenciou na zbrane a vojenské vybavenie – Právo na obhajobu – Následné rozhodnutie, ktorým sa ponecháva meno žalobcu na zozname osôb, na ktoré sa vzťahujú tieto opatrenia – Oznámenie dotknutej osobe týkajúce sa nových skutočností zohľadnených pri pravidelnom preskúmaní reštriktívnych opatrení – Porušenie práva byť vypočutý – Neexistencia
[Charta základných práv Európskej únie, článok 41 ods. 2 písm. a); rozhodnutie Rady 2014/145/SZBP, zmenené rozhodnutiami (SZBP) 2023/1767 a 2024/2456, článok 6 tretí odsek; nariadenie Rady č. 269/2014, článok 14 ods. 4, nariadenia Rady 2023/1765 a 2024/2455]
(pozri body 294, 295, 301, 318)
Právo Európskej únie – Zásady – Právo na obhajobu – Právo byť vypočutý – Povinnosť Rady reagovať na pripomienky predložené dotknutými osobami alebo subjektmi pred prijatím plánovaných reštriktívnych opatrení – Neexistencia
(Charta základných práv Európskej únie, článok 41 ods. 2)
(pozri body 308, 312)
Zhrnutie
Všeobecný súd svojím rozsudkom zamietol žalobu o neplatnosť, ktorú podala spoločnosť Positive Group PAO proti aktom, ktorými Rada Európskej únie zaradila jej názov do zoznamu osôb a subjektov, na ktoré sa vzťahujú reštriktívne opatrenia vzhľadom na konanie narúšajúce alebo ohrozujúce územnú celistvosť, zvrchovanosť a nezávislosť Ukrajiny. Táto vec Všeobecnému súdu predovšetkým dáva možnosť prvýkrát rozhodnúť o zákonnosti kritéria i) vyplývajúceho z rozhodnutia 2014/145 (
1
), ktoré Rade umožňuje prijať reštriktívne opatrenia proti právnickým osobám, subjektom alebo orgánom pôsobiacim v ruskom odvetví IT, ktoré sú držiteľmi licencie FSB.
Tento rozsudok patrí do kontextu série reštriktívnych opatrení prijatých Európskou úniou v nadväznosti na vojenskú agresiu Ruskej federácie voči Ukrajine 24. februára 2022. Spoločnosti Positive Group PAO boli v júni a septembri 2023 (
2
) a potom v marci a septembri 2024 (
3
) zmrazené jej finančné prostriedky a hospodárske zdroje v Európskej únii z dôvodu, že je subjektom pôsobiacim v ruskom odvetví IT a je držiteľkou licencie FSB. Rada v septembri 2024 zmenila dôvod zaradenia mena žalobkyne do dotknutých zoznamov, pričom spresnila, že žalobkyňa je holdingovou spoločnosťou konglomerátu so sídlom v Rusku a jeho súčasťou je AO Pozitiv Teknolodzhiz [Teknolodžiz], ktorá pôsobí v ruskom odvetví IT a je držiteľkou licencie FSB.
Na podporu svojej žaloby o neplatnosť žalobkyňa vzniesla námietku nezákonnosti kritéria i) a odvolala sa najmä na nesprávne posúdenie zo strany Rady.
Posúdenie Všeobecným súdom
Pokiaľ ide o námietku nezákonnosti kritéria i), Všeobecný súd v prvom rade rozhodol, že toto kritérium je v súlade so zásadami predvídateľnosti a právnej istoty, keďže je dostatočne jasné a predvídateľné a právomoc Rady je vymedzená cieľmi sledovanými právnou úpravou stanovujúcou predmetné reštriktívne opatrenia. V tejto súvislosti Všeobecný súd poukázal na to, že podmienky uplatnenia kritéria i) objektívne definujú vymedzenú kategóriu osôb. Uplatnenie tohto kritéria totiž predpokladá splnenie dvoch objektívnych podmienok, a to na jednej strane, že dotknutá právnická osoba, subjekt alebo orgán pôsobia v ruskom odvetví IT, a na druhej strane, že sú držiteľmi licencie FSB alebo licencie na „zbrane a vojenské vybavenie“. Okrem toho kritérium i) spadá do právneho rámca vymedzeného cieľmi sledovanými predmetnými reštriktívnymi opatreniami, a to potrebou vyvinúť maximálny tlak na ruské orgány, aby ukončili aktivity destabilizujúce Ukrajinu a vojenskú agresiu voči tejto krajine. Tieto reštriktívne opatrenia sú teda v súlade s cieľom uvedeným v článku 21 ods. 2 písm. c) ZEÚ.
Všeobecnú súd spresnil, že ak materská spoločnosť vlastní alebo kontroluje jednu zo svojich dcérskych spoločností takým spôsobom, že na ňu má rozhodujúci vplyv, tvoria jednu skupinu, čiže jeden subjekt v zmysle kritéria i). Podmienky na zaradenie subjektu tvoreného materskou spoločnosťou a jej dcérskou spoločnosťou do zoznamu podľa kritéria i) sú splnené, ak ide o dcérsku spoločnosť, ktorá pôsobí v ruskom odvetví IT a má licenciu FSB.
V druhom rade Všeobecný súd konštatoval, že kritérium i) sa nezdá byť zjavne neprimerané vzhľadom na ciele sledované reštriktívnymi opatreniami. Toto kritérium môže obmedziť prostriedky, ktoré má vláda Ruskej federácie k dispozícii na vedenie svojej informačnej vojny, keďže tieto právnické osoby, subjekty alebo orgány prostredníctvom spojenia s ruskými bezpečnostnými službami, priamo alebo nepriamo podporujú schopnosť Ruskej federácie vykonávať svoje aktivity a politiky, ktoré sa snažia narušiť územnú celistvosť, zvrchovanosť a nezávislosť Ukrajiny. Toto kritérium je takisto nevyhnutné v záujme zvýšenia tlaku na ruské orgány, aby ukončili svoje aktivity a politiky, ktorými destabilizujú Ukrajinu, vykonávané najmä prostredníctvom informačnej vojny. Všeobecný súd spresňuje, že kritérium i) oslabuje schopnosť takýchto subjektov poskytovať podporu ruským bezpečnostným službám a že nie je zjavne nevhodné vo vzťahu k uvedeným cieľom, a preto ho nemožno považovať za neprimerané, ak Rade neukladá povinnosť preukázať skutočnú účasť dotknutého subjektu na informačnej vojne. V tejto súvislosti Všeobecný súd dospel k záveru, že podmienka stanovená kritériom i) týkajúca sa držby licencie FSB alebo licencie na „zbrane a vojenské vybavenie“ v rozsahu, v akom umožňuje zamerať sa nielen na subjekty ruského odvetvia informačných technológií, ktoré sa skutočne zúčastňujú na informačnej vojne, ale aj na subjekty, ktoré môžu ruské bezpečnostné služby mobilizovať, aby im pomohli, je primeraná a nevyhnutná na dosiahnutie cieľa sledovaného týmto kritériom.
V treťom rade Všeobecný súd rozhodol, že toto kritérium nepredstavuje neprimeraný zásah do slobody podnikania. (
4
) Usúdil, že najmä vzhľadom na prvoradý význam cieľov sledovaných reštriktívnymi opatreniami sa Rada mohla bez toho, aby prekročila hranice svojej voľnej úvahy, domnievať, že zásahy do slobody podnikania, ktoré vyplývajú z uplatnenia kritéria i), boli primerané a nevyhnutné na zvýšenie tlaku na Ruskú federáciu. Keďže tieto opatrenia nebránia ruským podnikom v odvetví informačných technológií vykonávať svoju obchodnú činnosť, takéto zásahy nemožno vzhľadom na sledované ciele považovať za neprimeraný a netolerovateľný zásah do samotnej podstaty slobody podnikania subjektov, na ktoré sa toto kritérium vzťahuje.
Pokiaľ ide o nesprávne posúdenie, na ktoré poukazuje žalobkyňa, Všeobecný súd spresnil, že osobou určenou v pôvodných aktoch a prvých aktoch o ponechaní na zozname, o ktorej sa musí preukázať, že spĺňa podmienky stanovené kritériom i), je žalobkyňa ako subjekt, ktorý sa označuje aj názvom Positive Technologies alebo Gruppa Pozitiva, a nie žalobkyňa ako spoločnosť alebo právnická osoba. Okrem toho, hoci je Pozitiv Teknolodžiz právnickou osobou právne odlišnou od žalobkyne, Rada sa mohla oprávnene domnievať, že vzhľadom na skutočnosť, že žalobkyňa vlastnila 100 % tejto dcérskej spoločnosti, uplatňovala na ňu rozhodujúci vplyv a táto dcérska spoločnosť preto nebola vo vzťahu k žalobkyni samostatným subjektom. Keďže je teda preukázané, že jej dcérska spoločnosť Pozitiv Teknolodžiz je držiteľkou licencie FSB, podmienky na zápis žalobkyne podľa kritéria i) ako subjektu sú splnené. V tomto kontexte skutočnosť, že daňové identifikačné číslo nachádzajúce sa na licenciách FSB nezodpovedá číslu žalobkyne ako právnickej osoby, nie je relevantná na účely preukázania, že žalobkyňa ako subjekt spĺňa podmienky zápisu na základe kritéria i). Všeobecný súd dospel k záveru, že Rada sa nedopustila nesprávneho posúdenia, keď zaradila meno žalobkyne do dotknutých zoznamov a ponechala ho na nich.
(
1
)	Článok 2 ods. 1 písm. i) rozhodnutia 2014/145/SZBP zo 17. marca 2014 o reštriktívnych opatreniach vzhľadom na konanie, ktorým sa narúša alebo ohrozuje územná celistvosť, zvrchovanosť a nezávislosť Ukrajiny (Ú. v. EÚ L 78, 2014, s. 16), zmeneného rozhodnutím Rady 2023/1218 z 23. júna 2023 (Ú. v. EÚ L 159 I, 2023, s. 526) [ďalej len „kritérium i)“], stanovuje:
„ 1. Zmrazujú sa všetky finančné prostriedky a hospodárske zdroje, ktoré patria, sú vo vlastníctve, v držbe alebo pod kontrolou: …
i) právnických osôb, subjektov alebo orgánov pôsobiacich v ruskom odvetví IT s licenciou spravovanou Centrom Federálnej bezpečnostnej služby Ruskej federácie (FSB) pre udeľovanie licencií, osvedčovanie a ochranu štátneho tajomstva alebo s licenciou pre ‚zbrane a vojenské vybavenie‘, ktorú spravuje ruské ministerstvo priemyslu a obchodu....“
(
2
)	Rozhodnutie Rady (SZBP) 2023/1218 z 23. júna 2023, ktorým sa mení rozhodnutie 2014/145/SZBP o reštriktívnych opatreniach vzhľadom na konanie, ktorým sa narúša alebo ohrozuje územná celistvosť, zvrchovanosť a nezávislosť Ukrajiny (Ú. v. EÚ L 159 I, 2023, s. 526), a vykonávacie nariadenie Rady (EÚ) 2023/1216 z 23. júna 2023, ktorým sa vykonáva nariadenie (EÚ) č. 269/2014 o reštriktívnych opatreniach vzhľadom na konanie narúšajúce alebo ohrozujúce územnú celistvosť, zvrchovanosť a nezávislosť Ukrajiny (Ú. v. EÚ L 159 I, 2023, s. 335) (ďalej len „pôvodné akty“); rozhodnutie Rady (SZBP) 2023/1767 z 13. septembra 2023, ktorým sa mení rozhodnutie 2014/145/SZBP o reštriktívnych opatreniach vzhľadom na konanie, ktorým sa narúša alebo ohrozuje územná celistvosť, zvrchovanosť a nezávislosť Ukrajiny (Ú. v. EÚ L 226, 2023, s. 104), a vykonávacie nariadenie Rady (EÚ) 2023/1765 z 13. septembra 2023, ktorým sa vykonáva nariadenie (EÚ) č. 269/2014 o reštriktívnych opatreniach vzhľadom na konanie narúšajúce alebo ohrozujúce územnú celistvosť, zvrchovanosť a nezávislosť Ukrajiny (Ú. v. EÚ L 226, 2023, s. 3) (ďalej len „prvé akty o ponechaní na zozname“).
(
3
)	Rozhodnutie Rady (SZBP) 2024/847 z 12. marca 2024, ktorým sa mení rozhodnutie 2014/145/SZBP o reštriktívnych opatreniach vzhľadom na konanie, ktorým sa narúša alebo ohrozuje územná celistvosť, zvrchovanosť a nezávislosť Ukrajiny (Ú. v. EÚ L 2024/847) a vykonávacie nariadenie Rady (EÚ) 2024/849 z 12. marca 2024, ktorým sa vykonáva nariadenie (EÚ) č. 269/2014 o reštriktívnych opatreniach vzhľadom na konanie narúšajúce alebo ohrozujúce územnú celistvosť, zvrchovanosť a nezávislosť Ukrajiny (Ú. v. EÚ L 2024/849) (ďalej len „druhé akty o ponechaní na zozname“); rozhodnutie Rady (SZBP) 2024/2456 z 12. septembra 2024, ktorým sa mení rozhodnutie 2014/145/SZBP o reštriktívnych opatreniach vzhľadom na konanie, ktorým sa narúša alebo ohrozuje územná celistvosť, zvrchovanosť a nezávislosť Ukrajiny (Ú. v. EÚ L 2024/2456), a vykonávacie nariadenie Rady (EÚ) 2024/2455 z 12. septembra 2024, ktorým sa vykonáva nariadenie (EÚ) č. 269/2014 o reštriktívnych opatreniach vzhľadom na konanie narúšajúce alebo ohrozujúce územnú celistvosť, zvrchovanosť a nezávislosť Ukrajiny (Ú. v. EÚ L 2024/2455) (ďalej len „tretie akty o ponechaní na zozname“).
(
4
)	Sloboda zakotvená v článku 16 Charty základných práv Európskej únie.